Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets direktiv om ændring af direktiv 68/360/EØF om afskaffelse af restriktioner for rejse og ophold inden for Fællesskabet for medlemsstaternes arbejdstagere og deres familiemedlemmer og direktiv 73/148/EØF om ophævelse af rejse- og opholdsbegrænsningerne inden for Fællesskabet for statsborgere i medlemsstaterne med hensyn til etablering og udveksling af tjenesteydelser« () (96/C 174/13)

Rådet for Den Europæiske Union besluttede den 23. februar 1996 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Social-, Familie-, Uddannelses- og Kulturspørgsmål, som udpegede Gianni Vinay til ordfører. Sektionen vedtog sin udtalelse den 14. marts 1996.

Det Økonomiske og Sociale Udvalg vedtog på sin 334. plenarforsamling af 27.-28. marts 1996, mødet den 27. marts 1996, med 96 stemmer for, 3 imod og 1 hverken for eller imod følgende udtalelse.

1. Baggrund

1.1. I direktiv 68/360/EØF (restriktioner for rejse og ophold for medlemsstaternes arbejdstagere) og 73/148/EØF (rejse- og opholdsbegrænsninger med hensyn til etablering og udveksling af tjenesteydelser) er passagen af grænserne betinget af forevisning af et gyldigt identitetsdokument.

1.2. Med henblik på at tilpasse ovennævnte direktiver til målsætningerne i EF-traktatens artikel 7 A og 8 A er det nødvendigt at fjerne bestemmelserne om førnævnte betingelse for passage af de indre grænser.

1.3. Hensigten med det foreliggende direktivforslag er at gennemføre en sådan tilpasning.

2. Bemærkninger

2.1. Direktivforslaget er et supplement til det foreslåede direktiv om afskaffelse af personkontrol ved de indre grænser (KOM(95) 347 endelig udg.), om hvilket ØSU har afgivet positiv udtalelse.

2.1.1. ØSU er opmærksom på, at afskaffelsen af personkontrol ved de indre grænser i praksis forudsætter, at begge direktivforslag vedtages.

2.2. ØSU bemærker, at forpligtelsen til at fremvise et gyldigt identitetsdokument udelukkende bortfalder i forbindelse med passage af de indre grænser.

2.3. ØSU er derfor enig i, at der indføjes en bestemmelse med krav om forevisning af gyldigt identitetsdokument eller pas ved passage af de ydre grænser.

2.4. ØSU tilslutter sig forslagets sidste betragtning, der præciserer, at formålet med artikel 7 A ikke indebærer, at unionsborgere og deres familiemedlemmer har ret til at færdes uden at være i besiddelse af de nødvendige rejsedokumenter.

2.4.1. ØSU er enig i den foreslåede bestemmelse om, at medlemsstaterne kan kræve, at de personer, som de to direktiver tager sigte på, er i besiddelse af et gyldigt identitetskort eller et gyldigt pas, der i givet fald er påstemplet med visum (når der er tale om et familiemedlem, som er tredjelandsstatsborger, og for hvem der er visumpligt).

2.4.1.1. ØSU ønsker i denne forbindelse at minde om, at der er behov for at harmonisere medlemsstaternes lovgivning på dette område.

2.4.2. ØSU bemærker, at eftersom direktivforslaget ændrer to eksisterende direktiver (), bliver man nødt til at anvende det samme retsgrundlag som i disse direktiver.

2.5. ØSU giver sin støtte til direktivforslaget.

Bruxelles, den 27. marts 1996.

Carlos FERRER

Formand for Det Økonomiske og Sociale Udvalg

() EFT nr. C 307 af 18. 11. 1995, s. 18.

() EFT nr. L 257 af 19. 10. 1968, s. 13; EFT nr. L 172 af 28. 6. 1973, s. 14.